khistorydata/jeongjo-sjw-relations huggingface dataset:
정조 7년
癸卯十月二十二日申時。上御誠正閣。時原任大臣備局有司堂上入侍時。領議政鄭存謙。判府事徐命善。判府事鄭弘淳。判府事李徽之。右議政李福源。行司直徐浩修。吏曹參判趙時俊。行都承旨鄭昌順。假注書李翼晉。記注官金健修。記事官尹行任。以次進伏訖。存謙等曰。夜間聖體。若何。上曰。一樣矣。上曰。蔡弘履則以爲。江陵留穀。爲二萬石云矣。追聞諸議。則只二千石云。未知何說爲是。而來頭若又請穀。則何以爲之。今日時原任竝皆造朝。卿等有好樣區劃之策耶。命善曰。丙子年所劃。不過三千石。而今年災荒。似不過於辛壬乙丙。初次狀請。特許一萬石。已是無前之例。而旣許萬石。則盡分後當爲更請。姑觀來頭。似當更爲商量矣。弘淳曰。萬石雖已劃給。此乃分賑之資。至於明春種糧。自朝家有別般區劃之策。然後可免廢農矣。福源曰。二萬石二千石云云。旣是傳聞。則難保其虛實。而本道豈必全無留穀乎。以已劃一萬石及本道留穀。爲先充補賑資後。勢將徐徐更議矣。上曰。向送備郞交濟穀摘奸者。非直爲摘奸而已。欲爲採探民情之緩急。非久當復命矣。卿等亦聞之耶。時俊曰。聞沿路潛行。而流民載路。故行到平海。已爲出頭。發關安集云矣。上曰。聞禮判言。則御史關子。有言甚於乙丙。倍於辛壬。百年內所無。小須臾無死云云。大體則想是遑汲矣。弘淳曰。安東醴泉之間。嶺東士族之流離者甚多云。至於小民。則不可勝言矣。命善曰。然則安集之政。尤爲急先務矣。上曰。當此無前之災。民情易於騷動。朝家則姑勿浮動。只以某樣捄活爲事。而茫無計策。若又悠泛度日。或致一民之捐瘠。則此將奈何。雖以北路事言之。北伯言咸興一石米價。爲三十六兩云。豈非驚心處耶。弘淳曰。聞北人言。一石十五兩云矣。時俊曰。慶興人言。一石十兩云矣。福源曰。北伯之言似過矣。上曰。御史當以鎭安爲務。而其言至於如此。未知何故也。其爲人則甚是精堅。不似浮動之人矣。存謙曰。其人極沈靜。似不是浮動之人矣。上曰。初則不知九郡事情之若是遑汲。蠲減之政。反不如畿湖矣。春川則何如云耶。福源曰。不至如嶺東云矣。弘淳曰。聞舊伯言。則襄陽一境。獨自晏然云。府使具世勣。事過後不可無褒賞之典矣。上曰。然乎。聞甚嘉尙。日後朝家。豈無酬勞之典乎。上曰。關東伯若以賑穀之不足。力請不已。則將何以應副耶。今日欲聞卿等之議。預爲講定矣。命善曰。本道之穀旣不多。所劃之數又不足。民情益復遑汲。勢將復移嶺穀之外。無他道。而嶺穀之數。漸至耗縮。關北之民。尙未忘憂。誠可悶矣。上曰。鄭判府之意。何如。弘淳曰。東民若無救活之勢。道臣力請不已。則嶺穀之數雖不多。船運之勞雖不少。豈可坐視不救乎。勢將復移嶺穀。而不但浦項一倉。以關嶺交接處。次次移轉。則似或便好矣。上曰。左沿尤甚處蠲恤之敎。卿等見之乎。弘淳曰。朝紙上見之。懇惻之旨。溢於辭表。凡在臣隣。孰不欽仰。而但所蠲之數。反有太過之慮矣。上曰。予亦念之。而但御極七年。無一實惠之及民者。故不暇計較其多少矣。命善曰。此外恐無加惠之道矣。上曰。北道用先朝戊子之例。非有加於此也。命善曰。分養馬及濟州貢馬事。誠大惠矣。上曰。湖南竹木之停供。卽前例外事。而其他則皆停退。非蕩減矣。未知實惠之及民也否。存謙曰。向以嶺南災結爲慮矣。今見道臣狀啓。則果極精矣。上曰。災結亦有實惠之及小民者乎。徽之曰。全災則有實惠。而分災則未必及於小民矣。上曰。明年關東蔘供。欲爲除減。何如。命善曰。蔘政本非歛民之物。或出於賣鄕等錢存本取利之中。雖或除減。恐無及民之效矣。時俊曰。嶺東西應供人蔘。合爲二十六斤。嶺西十四斤。嶺東十二斤。江陵一邑爲四十八兩。添價不足之數。常爲四千餘兩。此實爲東民難支之大弊矣。上曰。內局若無東蔘。則難以繼用耶。命善曰。十二斤亦不少矣。昌順曰。一年都合。不滿四十斤矣。上曰。若節用則庶可繼用矣。上曰。北伯老鍊。勝於生手。而但衰疾可悶。監賑使爲人極了了。足可任使矣。命善曰。皆得人矣。臣謂在學方此盛壯之年。政當做事之時。勿憚鞅掌之勞爲言矣。上曰。卿等之意亦如此。關東伯若更請。則以浦項及關東接界處所留穀。或船或陸。次次移送爲定矣。福源曰。浦項不但不饒。北民事尙未了局。浦倉之穀。不無北運之慮矣。存謙曰。咸鏡御史節目。亦有西穀移送之例矣。上曰。安邊德源等邑。猶可賴之。而其他則難保其善輸矣。命善曰。北道非浦項。則無可救之道矣。存謙曰。慶州荊山倉穀。足可以移轉矣。上曰。明年若賴天之靈。年穀稍登。則生穀之道。不可不念。卿等預須知之也。此如失馬改廐。而交濟浦項等倉。皆於大無之後所設置者。而至今賴之。今若講究生穀之方。以爲補不足之策。則事可成乎。命善等曰。若朝家講定事目。嚴明申飭。則豈有不成之理乎。上曰。柳義養疏中。有軍作米五十萬石上來之言。似是不思而發矣。命善曰。此不成說之言也。不但五十萬石。雖五萬何以上來乎。上曰。昨年朴祐源爲完伯時。戶曹欲爲取來。祐源防之矣。弘淳曰。軍作米不得分留。故尙有餘儲矣。徽之曰。若有朝令。則軍作米亦有分留之例矣。上命昌順。讀李基成供辭判付訖。上曰。臧害人命。至於四人之多。一則不打而死。一則五度棍。一則七度棍。一則使軍官。打五六棍而死云。楚山人心極惡。此訟極難決矣。邊門重地。若不用五六棍。何以爲官長乎。以敵以下言之。似不可成獄。至於衝脅之擧。其時三百州郡。誰不爲之。大抵其人則似是妄率。而決處則甚難矣。以是之故。判付書置。數日姑未頒下矣。存謙曰。以道臣狀啓觀之。可知其爲人之妄率矣。福源曰。道臣狀啓。想必明査。而雖如道啓。別無深罪之端。爲官長而不得施五六棍。則何以爲官長乎。聖敎萬萬至當。而至於伊時怪怪之擧。雖無處無之。今於現發之後。則不可不罪矣。上曰。基成誰之族也。命善曰。故相李浚慶之後孫。兵曹佐郞李尙度之姪。其父曾經閫帥云矣。上曰。渠若直招。則別無深罪。而杖數只減一二度。日字差退四五日。小小隱諱之狀。可謂欲巧反拙矣。弘淳曰。隱結若現露。則勿論公私用皆有罪。下款事。罪名尤重矣。上曰。渠之所供。恐其償命。故想必抵死隱諱矣。命善曰。本廳別將李基成。以前任楚山府使時事。方在拿處中。番次苟簡。不可等待其出場。爲先汰去。何如。上曰。依爲之。出擧條上命大臣備堂先退。昌順曰。明日出宮門路。何以爲之乎。上曰。仁和門爲之。昌順曰。試所承旨。何以爲之乎。上曰。以前日受點人爲之。上命退。諸臣以次退出。
정조 7년
行都承旨鄭昌順坐。行左承旨徐有防坐直。右承旨李得臣坐直。左副承旨李邦榮坐。右副承旨林錫喆坐。同副承旨安聖彬坐。注書李祖承病一員未差。假注書李翼晉仕鄭東觀仕直。事變假注書崔雲翰仕。
정조 7년
李邦榮啓曰。合辭方張之時。諫院無詣臺之員。事甚未安。傳旨未下疏批未下外。司諫李濟萬。卽爲牌招。何如。傳曰。允。
정조 7년
傳于鄭昌順曰。龍潭縣令當日辭朝。關東差使員留待。
정조 7년
徐有防啓曰。假注書鄭東觀。時無職名。依例付軍職。冠帶常仕。何如。傳曰。允。
정조 7년
鄭昌順啓曰。檢閱尹行任注書薦狀。依例成送吏曹之意。敢啓。傳曰。知道。
정조 7년
兵曹口傳政事。副司直徐有隣。
정조 7년
有政。吏批。判書金鍾秀受由在外。參判趙時俊進。參議金憙受由在外。行都承旨鄭昌順進。啓曰。判書金鍾秀。參議金憙俱受由在外。小臣獨政未安。何以爲之。敢稟。傳曰。仍爲之。以姜爲副修撰。鄭尙淳爲禮曹判書。李在簡爲刑曹判書。尹塾爲兵曹參判。趙鼎鎭爲曹戶參議。徐有防爲掌樂提調。李廷書爲司僕主簿。李啓源爲司饔主簿。李松心爲典籍。李太亨爲兼西學敎授。尹行任爲注書。兼執義單李東郁。內資奉事趙學良。司饔奉事李亨權相換。折衝郭處雄今加嘉善。加資事。承傳。再政。司圃直長趙錫虎。文科甲科第二人。內贍主簿朴與曾。武科甲科第一人。宣陵直長李東仁。文科甲科第三人。典籍單崔璧。文科甲科第一人。
정조 7년
兵批。判書李𡊠病。參判尹塾未肅拜。參議徐龍輔病。參知趙興鎭入直進。同副承旨安聖彬進。副司直嚴璹趙鼎鎭。副司果李魯春。副司正鄭東觀趙玳朴希謙。同知張鉉奎。僉知洪志浩竝單付。
정조 7년
李邦榮啓曰。明日雜科覆試時。兩司監試官各一員。當爲進去。而諫院多官。或疏批未下。或牌不進傳旨未下。無進參之員。何以爲之。敢稟。傳曰。牌不進人只推。待開門牌招。
정조 7년
以洪忠監司狀本還下送惶恐待罪狀啓。傳于鄭昌順曰。勿待罪事。回諭。
정조 7년
安聖彬。以備邊司言啓曰。以原春監司徐鼎修賑穀加請狀啓。有草記稟處之命矣。卽見其狀本。則備陳嶺東民情遑汲之狀。前劃浦項穀一萬石。無以接濟。慶尙道沿海各邑及浦項穀限二萬石。安東豐基順興等邑米太租限五千石。尙州善山金海等邑米太租限一萬石。洪忠道忠州堤川淸風等邑米太租限五千石特許加劃事。請令廟堂稟旨。分付矣。九郡民情之萬萬遑汲。不待道狀。筵席惻怛之敎。式日斯降。苟有推移之道。旣忽對揚之策。而嶺南災形視嶺東。雖有淺深緩急之別。而以向來嶺伯狀本觀之。則一道之內。太半告歉。列邑穀簿。太不成樣。前此劃送於嶺東湖西者。已爲三萬五千石。今若又令劃送三萬五千石。則本道事勢。決難支當。至於湖西。則年事旣大歉。穀簿又零星。方欲越海數千里。運來濟民倉穀。則本道數三邑。設或有稍裕之處。不於本道之內。從便移轉。而反使崎嶇割送於隣道者。事涉不順。終必有往復相持之弊。左右思量。實無方便攢那之勢。而九郡災荒。挽近所無。一萬石移轉。誠有不足之慮。浦項倉及左右沿與山野各邑與嶺東道里稍近處租三千石。牟五千石。米太各一千石合一萬石。更爲許劃。而某邑之穀儲有裕。某邑之道里相近。非遠外之所可懸度。此則使本道道臣。往復於嶺南道臣。毋論某邑。從便區劃後具由狀聞。運輸一節。亦令兩道。合力擧行之意。分付於兩道道臣。自前歉荒之歲。雖有移粟乞隣之例。而事勢道理。決不可專靠他道。九郡還穀。除停退外。另加督捧。嶺西諸邑中。與九郡附近而年事稍登處。亦爲量宜移轉。與朝家前後所劃穀物。通同磨鍊接濟之意。一體。分付。何如。傳曰。爲先依草記許施。可也。更又不足。加許何難。以此意。分付。嶺南牟儲不少云。此則從後更劃。爲好矣。
정조 7년
執義李福徽疏曰。伏以。臣於往省先壠之日。伏奉柏府除旨。不旬日而乍遞旋授。馹召踵臨。中丞爲任。殆若非臣莫可者然。臣於是驚惶蹙踖。繼之以顔發騂也。固當竭蹶趨承之不暇。而第念臣有十年貞疾。風痰爲祟。每當換節。輒患添苦。醫藥是賴。得以調蘇。忽於月前。重觸風寒。因成感疾。而宿疴闖發。昏倒床笫。不省四到。若墮煙霧。語言多錯。肢體不仁。雖無頃刻垂盡之慮。而難責尋常日用之事。以此病狀。顧何以束帶供職於周行間哉。雖然揆以義分。有不敢偃處鄕廬。擔舁病軀。寸寸前進。纔肅恩命。粗伸叩謝之忱。而賤疾如右。萬無進身之路。玆敢略暴實狀。冒瀆崇嚴。伏乞聖明。特垂諒察。亟降譴罰。以肅朝綱。以安私分。不勝大幸。臣於乞免之章。不宜贅及他說。而目今災異非常。憂虞孔棘。不敢泯默。略此附陳。惟聖明垂察焉。嗚呼。災不虛生。必有所召。冬月之雷。無歲無之。仁天警告。若是丁寧。上而修省之實效未著。下而生民之困瘁日甚。至于今年。水旱風雹。迭爲害稼。將使百萬生靈。投之水火。欲殄減而後已。興言及此。寧不哀痛。惟我殿下。丙枕靡安。玉食不遑。日接廊廟之臣。亟講拯濟之策。倉糴停退。船粟督哺。大而御廚供奉。小而疲氓貢布。無不剋減。絲綸誕發。辭旨惻怛。凡係荒政。無不畢擧。今無容更議。而區區憂愛之忱。有不能自已。言雖淺近。義在無隱。一則揀擇守令也。二則罷各道監兵營卜定也。三則減魚鹽白徵之稅也。四則停義僧番錢也。五則戢竊發也。噫。字牧之任。雖在平歲。猶宜難愼。而況當大侵之時。如非其人。則賙賑失宜。民將盡劉。雖以日前湖南道臣狀請觀之。可謂得其要領矣。老病疲劣。不勝其任者。非必湖南兩守令而止。臣謂另飭各道道臣。災邑守令中不堪任者。特命刋汰。斷不可已也。噫。營門卜定之弊。罔有紀極。百種所用。以雜穀如干。廉價出給。倍蓰勒捧。一魚一雉。價重百文。從以吏緣爲奸。賄賂公行。流毒民間。貽憂列邑。臣謂各該營卜定。一竝革罷。可也。噫。魚鹽之稅。固出於均役之意。而無論魚箭與鹽盆。一番定稅之後。前例之役廢不同。而該廳之徵捧自如。哀彼海夫。傾財破産。流亡相續。臣謂另飭該廳。各別査實釐正。可也。噫。義僧徵番變通。實出於矯捄之意。而各道寺刹。古盛而今殘。昔有而今無者多。一定額數。徵捧依舊。甚至於侵徵隣族。害及平民。臣謂另飭各道。從實査正。量宜蠲減。元定徵番。限年折半停退。可也。噫竊發之患。雖在平年。尙可嚴戢。而況當此時。其可疎虞乎。第念民之爲盜。迫於飢寒。死中求生。强爲此至不善之擧。亦豈其本心然歟。究其情則慽矣。臣謂另飭各道討捕營。先之以曉喩向善。期於奠居。詗察其强梗不悛者。嚴加徵治。俾無繹騷之弊。可也。凡此數條。卽臣待罪湖邑時目擊。而尋常悶難者。事無巨細。恐或有補於荒政之萬一。不避猥越。煩瀆至此。惟聖明亟賜財察焉。答曰。省疏具悉。所陳當留意。諸條令廟堂稟處。爾其勿辭察職。
정조 7년
獻納趙錫穆疏曰。伏以。臣前月十一日。祗承有旨。强力宿疾。寸寸前進。行到陰竹地。伏聞恩遞之命。且感且悚。耿耿狗馬之忱。只切末由圖報之恨矣。纔過旬日。除旨又降。臣是何人。偃伏草野。常帶朝銜。縻而又縻。迨無虛日也。臣誠惝怳懍蹙。罔知攸措。臣惴分怵義。實不敢屢違恩召。不量病勢。扶舁登途。僅到咸昌縣。而所抱宿症。越添風感。以至百體疼痛。達宵叫楚。嘔逆大發。飮啖全却。一步前進。更無其勢。百爾思度。萬出不已。玆敢從縣道復陳短章。仰暴私悃。伏乞天地父母。曲察病情。特許鐫削。以安愚分焉。臣於乞病之草。不暇贅及他說。而殿下所苦心焦思。不遑暇食者。卽歉歲民憂也。臣伏讀前月初七日綸音。則十行辭旨。敷陳玉肺。字字句句。丁寧惻怛。有若慈父之於赤子。殿下深居九重。燭察千里外畎畝艱難。何其至此。臣且誦且喜。以至感涕橫流。時對溝巷顚連。輒以慰諭曰。父母在上。何憂阻飢。今之方伯守令。亦豈坐視其死。而不體我聖后之意耶。臣說之未嘗聽之者皆從。白叟黃童。咸有少須臾無死之願。而第玆今年之歉。處處同然。以臣所見本道言之。始則損於苦旱。終則傷於冷雨。田種則元無可論。畓穀則太半直立。惟其片片平野之間。或有稍勝處。而頃日之飄風亂雹。又從以往往摧剝。則百穀之災。無如今年。而民事之慘。豈忍喩哉。大抵一道之中。自有尤甚之邑。一邑之中。亦有尤甚之面。元無一邑全一面稍實者。則分等停代之際。方伯守令雖盡心精察。而安能使一夫一婦無不獲之憂耶。目今築場已迄。納稼幾畢。在常之年言之。不粒米狼戾之時。而近日一斗米直。終不下百錢。則無論稍實尤甚。民生之困窮。必至於爛熳同歸。臣未知道臣之所分等者何如。籌司之所料劃者何如。而莫如特施大同之惠。以爲懷保之方焉。噫。國家之所需用者財穀。而年年停代。儲積俱竭。則私家貧乏。尙難爲家。而況國家許多經費。將何以支用而爲國也。雖然孔子曰節用而愛民。先儒云不節則雖多必不足。節之則雖小必有餘。然則歉歲急務。莫過於節用二字。伏願我殿下。益加節儉之道。至若內府所用。雖十金以上。皆勿虛費。以示躬先之意。以至百司所需。皆令節之又節。以期月計之嬴。卿宰士夫家及閭巷市井間服食奢靡之習。一竝飭禁。以爲節費裕財之道焉。臣身嬰疾病。旣未趨謝。惶蹙之私。已不可諭。而仰念宸衷。方切民憂。區區寸忱。實不自裁。敢此覶縷。答曰。省疏具悉。所陳言甚切實。另庸體意。所以施措之方。令廟堂稟處。
정조 7년
癸卯十月二十三日辰時。上御仁政殿。文武科殿試入侍時。行都承旨鄭昌順。行左承旨徐有防。右承旨李得臣。左副承旨李邦榮。右副承旨林錫喆。同副承旨安聖彬。假注書李翼晉鄭東觀。記注官金健修金鳳顯。以次侍立。上具翼善冠衮龍袍。乘輿出仁和門陞殿。侍臣入就拜位。行四拜禮後。回班相向立。上曰。搜挾何不於入門前爲之乎。試所承旨。申飭。可也。讀券官判府事李徽之。行副司直徐浩修。吏曹參判趙時俊。對讀官行副司直李致中李獻慶。兵曹正郞李東稷。佐郞李尙度等。率文科擧人黑巾靑衣入就位。行四拜禮後入侍。徽之進曰。夜來聖候。何如。上曰。一樣矣。上曰。試所承旨頒紙。命入懸題紙。懸題後。上曰。侍衛向春塘臺。上詣春塘臺。降輦陞座。考官右議政李福源。右參贊李在簡。行副司直李敬懋。參考官行副司直朴天衡。宣傳官李文爀。校理沈基泰。宣傳官梁埉等。率武科擧人入就位。行四拜禮後入侍。福源進曰。日氣稍解。聖候。何如。上曰。一樣矣。上曰。應試人。幾何。敬懋曰。四十七人矣。擧人以次試射。上曰。兵判守禦使兵曹參議都摠都事爲試官。分所考講。上曰。入格之後。欲爲壯元者。使之參講。不願者勿爲之。福源曰。明日雜科禮堂當進。而禮判方帶內局。次堂使之進去。何如。上曰。提調本職許遞。可也。出擧條上曰。禮曹判書徐有隣。本職許遞。出榻敎命書傳敎曰。雜科在明。在外刑曹判書許遞。今日政差出。待下批試官望修整以入。上曰。金城縣令入侍。出榻敎賤臣承命出。與金城縣令李命杰偕入進伏。上曰。右相入侍。賤臣承命出。與右議政李福源偕入進伏。上曰。藥房提調入侍。賤臣出與。徐有隣偕入進伏。上曰。金城年事。何如。命杰曰。分等雖入稍實。而峽野各異矣。上曰。杆城何如云耶。命杰曰。其中尤甚云矣。上曰。下隷盡爲逃去云。然否。命杰曰。只餘八人。而此亦非久散去云矣。上曰。今年嶺東。豈不欲拔例賑濟。而何處得穀乎。上曰。金城留穀幾何。命杰曰。甚些少矣。上曰。各處留穀幾許云耶。命杰曰。未能詳知矣。上曰。何以處之則好耶。福源曰。當待道臣狀啓來到。酌量處之矣。上曰。萬石可爲歲前賑資乎。命杰曰。似然矣。上曰。春川金城孰優。命杰曰。春川稍優矣。上曰。聞北道消息乎。命杰曰。所聞甚慘矣。上曰。北民之流散者。向何處云耶。命杰曰。或向原州橫城等地。或無所向云矣。上曰。嶺西稍實邑。雖不賑濟。亦不妨乎。命杰曰。以入稍實之故。不敢仰請。而民情甚遑急矣。上曰。何時下去乎。命杰曰。藥材畢納後。可下往矣。上曰。金城縣令先退。上曰。新恩政事。當日爲之。上曰。龍潭縣令入侍。出榻敎賤臣承命出。與之偕入進伏。上問職姓名。逵曰。龍潭縣令臣沈逵也。上曰。汝爲守令幾次乎。逵曰。三次矣。上曰。此時災邑。聞汝善爲治民。故差除。須往善爲之。命承旨讀宣諭訖。上曰。龍潭縣令先退。聖彬曰。龍潭縣令沈逵。肅拜之際。擧措可駭。推考。何如。上曰。生疎所致。勿推。可也。武擧人試射考講畢。上還宮。乘輿由協陽門入。諸臣以次退出。
정조 7년
癸卯十月二十三日巳時。上御誠正閣。禮房承旨檢校待敎同爲入侍時。行左承旨徐有防。檢校待敎徐龍輔。假注書鄭東觀。記注官金鳳顯。記事官尹行任。以次進伏訖。上曰。試所所捧幾張。所餘幾張知入。東觀承命出傳還奏曰。餘只三人云矣。上曰。連爲催促。上曰。易書亦爲催促。東觀承命出傳。命以關東伯狀啓。原本監于領相。謄本監于右相。各以意見。卽爲論奏。可也。東觀承命出傳。上曰。科次入侍。出榻敎讀券官李徽之徐浩修趙時俊。對讀官李致中李獻慶李東稷李尙度。行都承旨鄭昌順。以次進伏。上命科次。致中等以次輪讀。科次訖。上命試官先退。試官中有司堂上。姑勿退去。試所承旨今方入侍。他承旨進去出榜。上曰。注書一人。使之入來。假注書李翼晉進伏。上曰。有司堂上及前關東伯入侍。賤臣承命出傳還奏曰。有司堂上中徐有隣。以兼帶內局提調。方爲人蔘捧上。故不得入來云矣。上曰。人蔘姑爲封置。使之入來。賤臣承命出傳。左參贊金華鎭。行司直徐有隣。行副司直金尙集。以次進伏。上曰。內局無關東蔘。則不可繼用耶。華鎭曰。若無關東蔘。則臘劑所入。將爲五六斤。王大妃殿進御藥蔘及他用。恐不足矣。有隣曰。目下雖有若干所捧。明年當捧條。盡入於蕩減中。再明年所用。無着手處。甚可悶矣。上曰。量入爲出。臘劑及餘他所用。減之。可也。華鎭曰。臘劑不但內用。勿論京外。多有派及處。不可太撙節矣。上曰。臘劑外。上自御供。旣已減省。其他雜用及使行所用。視此裁減。以爲略略繼用之地。三提調會議。各項裁減之數。竝爲草記。可也。上曰。今日所捧蔘。何如。有隣曰。蔘品姑未知如何。而大抵不能盡乾。來頭似有減縮。故不得捧上。還給差員矣。上曰。東伯狀啓。卿等見之。而大臣意見。亦何如云耶。有隣曰。史官有右相回啓之言。故自下不知所由。方以草記論奏云矣。東觀持入草記。上曰。莫重傳命。何如是誤傳耶。有防曰。似是新入生疎之致矣。上曰。關東今又加給一萬石。而道臣以四萬石爲請。此亦似不足矣。華鎭曰。本道留穀。爲二萬石。嶺穀移轉。又爲二萬石。來頭若不得已加劃。則兩道道臣。從便相議。以爲次次移轉之擧。而嶺伯當此災年。似必難於擧行矣。浩修曰。民情遑汲。道臣之言如此。嶺南穀中。劃出五六萬石。分送湖西關東。無所不可。但道臣動於目下。有此云云。姑觀來頭形勢。徐徐爲之。似好矣。上曰。此皆歲後事。聞前東伯言。漆原等處。麥儲稍多云。以此移轉。何如。時俊曰。東民若有顚連之急。則嶺穀不可不次次移送。而目下旣許本道穀及移轉穀。合爲四萬石。且觀來頭。徐徐爲之。而右沿移麥。水路甚遠。是可慮也。上曰。前東伯之意。何如。尙集曰。洛東船運甚難。而漆原則比洛東船運。水路頗近。而素以麥還之數多。爲本邑之大弊云。以此移送。似好矣。有隣曰。繡衣行將復命。東民之緩急。自上可以洞悉。而朝家劃給。已爲四萬餘石。沿海之民。亦多漁採資生之路。似可支保矣。上命浩修。讀諭關東民人綸音。上曰。關東遑急之狀。如在目中。夜不成眠。呼寫至此。心甚慘然。不覺澘然矣。仍命昌順曰。都承旨以此出給芸館。使之印出。沈有鎭旣命待令。使之眞諺翻出。件數從當下敎矣。華鎭曰。聖意若是懇惻。民人等想必感泣。而爲方伯守宰者。若不體聖意。則此無臣分者也。民人等若不感激安集者。此無人心者也。有隣曰。本道移轉穀物已四萬。而今番蠲減。又將四萬。不但蠲恤之恩。曠絶前後。綸音辭旨。藹然惻怛。關東民人。將浹肌淪骨。感頌無地矣。上曰。此亦前例。豈足爲大惠乎。臨御七年。無一惠政。予心慙恧。有民然後有國。苟能活吾蒼生。何惜之有。今番卿等勤勞忒甚。皆可受空名帖之賞矣。華鎭等曰。聖上以東北民事。晝宵憂勤。錦玉靡安。只恨臣等怠惰。不能奉承萬一。臣等方自訟之不暇矣。何敢爲勞乎。上曰。聞李命杰言。則尤爲驚心。御史復命。其言又當如此矣。有隣曰。三陟衙眷飢餓之說。果眞的云矣。上曰。李命杰言。襄陽民獨晏然云。不但本倅之善治。年亦似稍勝故然耳。杆城無官屬。高城通引奪食之說。雖是過傳之說。其遑遑之狀。可推而知矣。明年以後。務爲生穀之道。預爲商量。可也。上曰。朔饍停退。自十一月爲始。而若已封進。則以明年次月條計除。可也。尙集曰。朔饍官給價錢甚厚。而渠輩情費甚多云矣。有隣曰。本錢已補賑資。而情費蕩減者。近六千緍矣。上命備堂先退。時俊曰。判書金鍾秀。參議金憙俱受由在外。獨政未安。何以爲之。敢稟。上曰。仍爲之。時俊曰。刑曹判書今當差出。而擬望之人乏少。政府西壁竝擬。何如。上曰。依爲之。時俊曰。文科甲科第二人第三人。當付七品職。而時無見窠。未仕滿生進直長中仕日最多者。依例陞六。推移付職。何如。上曰。依爲之。竝出擧條上曰。本閣入直誰也。有防曰。檢校直提學徐浩修入直矣。上命退。諸臣以次退出。
정조 7년
癸卯十月二十三日酉時。上御誠正閣。坐直承旨入侍時。行左承旨徐有防。假注書鄭東觀。記注官金健修金鳳顯。以次進伏訖。上曰。金虎門留門。政官出送。丹鳳門仍爲留門。上命書傳敎曰。向來累度敦諭之後。更未申布予至意者。特以寒節之强令赴召。有防調攝。擬俟春和。必致乃已矣。畿伯之啓忽至。愕眙良久。無以爲懷。噫。此儒臣。予所慕仰。而由予誠淺。竟未能一致朝端。與共國事。每因其弟之來往。輒致此心之眷係。豈料今日。聞其長逝之報也。目今世道泮渙。民憂孔棘。此時極救之責。竊有望於林下讀書之士。而況此儒臣。年德俱邵。朝野倚重。予所以期望者。尤何如耶。今焉已矣。更何言諭。成服後。當遣禮官致祭。祭文當親撰。凡係隱卒之典。一依故掌令金鍾厚例擧行事。卽爲。分付。又命書傳敎曰。近來校書館印役員役工匠。晝夜勞役。實屬矜悶。宜有軫念之擧。限畢役。每名粥米各一升題給。唱準書吏。加給五合。一爲經夜療飢之資。都承旨卽爲分付賑恤廳取來。計日準量分給。書訖。上曰。兼春秋持此傳敎。出往校書館頒布。因命退。承史以次退出。
정조 7년
行都承旨鄭昌順校書館進。行左承旨徐有防內閣直。右承旨李得臣坐。左副承旨未差。右副承旨林錫喆坐直。同副承旨安聖彬坐直。注書李祖承病尹行任罷職。假注書鄭東觀仕直朴能源仕。事變假注書崔雲翰仕。
정조 7년
徐有防啓曰。注書尹行任。今日不爲仕進。卽爲牌招。何如。傳曰。允。
정조 7년
安聖彬啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
安聖彬啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
以大司諫南玄老。司諫李濟萬。正言李錫夏牌不進罷職傳旨。傳于安聖彬曰。只推。更爲牌招。
정조 7년
徐有防啓曰。今日拜表。雖無諫院。仍爲行禮之意。敢啓。傳曰。知道。
정조 7년
安聖彬啓曰。明日抄啓文臣課講時。何承旨進去乎。敢稟。傳曰。禮房承旨進去。
정조 7년
傳于徐有防曰。三使臣留待。
정조 7년
傳于徐有防曰。三使臣入侍。
정조 7년
李得臣啓曰。右尹李崇祜。前關東伯金尙集李亨逵。依下敎來待矣。
정조 7년
傳于林錫喆曰。右承旨與來待諸臣入侍。
정조 7년
安聖彬啓曰。檢閱李崑秀。自鄕上來云。卽爲牌召入直。何如。傳曰。允。
정조 7년
以洪忠監司瑞山縣監李廷老。溫陽郡守金履鉉。牙山縣監任時習罷黜狀啓。傳于安聖彬曰。政官牌招開政。三邑守令。勿拘常格。各別擇差。待下批當日辭朝。
정조 7년
有政。吏批。判書金鍾秀受由在外。參判趙時俊進。參議金憙受由在外。行都承旨鄭昌順進。啓曰。判書金鍾秀。參議金憙俱受由在外。小臣獨政未安。何以爲之。敢稟。傳曰。仍爲之。以權坪爲掌令。兪彦鎬爲右參贊。洪良浩爲知義禁。金安默爲軍資判官。李時淵爲牙山縣監。同義禁單洪良浩。
정조 7년
以溫陽郡守望筒。傳于安聖彬曰。惠郞不必速日遞改。更爲擇擬以入。
정조 7년
以瑞山縣監望筒。傳于安聖彬曰。不必以侍從差遣。勿論文武。更爲各別擇差。
정조 7년
以承旨有闕政事。取稟。傳于安聖彬曰。今日政爲之。
정조 7년
再政。以李邦榮爲溫陽郡守。李禹鉉爲瑞山縣監。趙興鎭爲承旨。
정조 7년
以原春監司原州太三千石移送畿甸特爲還寢事狀啓。傳于安聖彬曰。今日內卽爲草記稟處。
정조 7년
傳于林錫喆曰。時囚今日內開坐捧供。
정조 7년
安聖彬。以都摠府言啓曰。今日入直內三廳武兼禁軍及軍兵等。當爲中日習射。而拜表相値。不得爲之之意。敢啓。傳曰。知道。
정조 7년
徐有防。以司饔院監膳提調言啓曰。漁夫貢人等連日呼訴內。卽今冬節已屆。魚族隱入。設網累日。終未捉得。闕供生事。迫在朝夕云。每年如此之時。例以可合他魚及活鷄。有參半代封之規。而莫重御供。自下不敢擅便。惶恐。敢啓。傳曰。代捧。
정조 7년
林錫喆。以備邊司言啓曰。以原春監司徐鼎修請寢原州太移送畿甸事狀啓。有草記稟處之命矣。取見其狀本。則以爲今年豆太。八路同歉。明年種子。到處艱乏。三千石移送。已是行不得之事。原州距嶺東。不可謂之隣比。而次次轉輸。揆以民情。參以穀簿。萬無出送他道之望。原州太三千石移送畿甸一款。特爲還寢事。請令廟堂。稟旨。分付矣。今年畿甸歉荒。田災尤甚。太種絶乏。將至廢耕。目下拯濟之策。諸道道臣。無此疆爾界之分。推一視共濟之義。然後方可以捄得一半分。況當初使之移劃。因其換色之請。則到今擧行。準數移送。固當一依前關。而但原州太農。雖云稍勝於他路。道內移轉。亦將分力於開春。不可無參量之道。元劃太三千石內。限折半捧留興元倉。待明春畿邑送船。輸送之意。分付。何如。傳曰。本道請穀之啓。逐日登聞。此時移穀之令。非不知事面之相反。而原太有裕。前伯蔡弘履之言。不但爲然。俄聞曾經道伯諸人。皆以爲太還太多。反貽民弊爲言。且本州之穀。旣無轉送東郡之路。然則依前分付。劃送畿邑。無所不可。道臣狀請。旣如是懇至。依草記。只令折半劃送。待開春解凍。令畿邑。覓船運來之意。兩道道伯處。措辭行會。可也。
정조 7년
安聖彬。以備邊司言啓曰。咸鏡道北關監賑使齎去節目。磨鍊書入之意。敢啓。傳曰。知道。
정조 7년
安聖彬。以訓鍊都監言啓曰。本局別將李潤慶。身病甚重。勢難察任。改差。何如。傳曰。允。
정조 7년
安聖彬。以御營廳言啓曰。本廳千摠申大觀。身病甚重。勢難察任。改差。何如。傳曰。允。
정조 7년
掌令李延伋啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快定王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。答府曰。不允。第四件事第五件事第十件事。亟停勿煩。
정조 7년
癸卯十月二十四日辰時。上御誠正閣。三使臣入侍時。上使黃仁點。副使柳義養。同副承旨安聖彬。書狀官李東郁。假注書鄭東觀。記注官金健修金鳳顯。以次進伏訖。上曰。卿等萬里行役。日寒如此。極爲關念矣。副使則發行前。欲爲更見。而民憂溢目。不得爲之矣。今番使行之渡江。當後謝恩使幾許日乎。仁點曰。似爲十許日矣。聖彬曰。領右相以咨文事。來待矣。上曰。領右相判府事入侍。出榻敎賤臣承命出。與領議政鄭存謙。右議政李福源。判府使鄭弘淳偕入進伏。存謙曰。日氣頗寒。聖體。若何。上曰。一樣矣。上曰。昨以原春道狀啓。令備郞往復於領相。草記回啓。而右相則旣在闕中。故使以謄報送覽矣。注書誤爲傳命。令右相回啓矣。福源曰。昨日臣略問命意於領相而爲之矣。上曰。領相每退巽。不欲當着。予豈有捨領相。而只令右相回啓之理乎。存謙曰。北京禮部咨文中。有卽擧行之事。而備局回公郞廳。不卽傳給於承文院。致此稽滯。事甚駭然。當該郞廳。拿問處之。何如。上曰。依爲之。有司堂上推考。可也。出擧條存謙曰。臣等不能檢飭之失。方此待罪矣。上曰。過矣。上曰。當該備邊郞拿處。出榻敎上曰。藥房提調入侍。出榻敎賤臣承命出。與徐有隣偕入進伏。上曰。漢城判尹入侍。出榻敎賤臣承命出。與金履素偕入進伏。上曰。抄戶必須着念精抄。可也。存謙曰。抄戶事緊。判尹金履素關東苟管之任。今姑減下。何如。上曰。依爲之。出擧條上曰。判尹先退。上曰。今番咨文。藝文提學所作乎。存謙曰。然矣。上曰。藝文提學入侍。出榻敎賤臣承命出。與鄭民始偕入進伏。上曰。聞咨文事乎。民始曰。聞之矣。存謙曰。北京禮部回咨。依近例。令文任撰出。別定禁軍。馳撥下送于謝恩使行所到處。以爲齎去之地。何如。上曰。依爲之。出擧條上曰。藝文提學先退。上曰。徐判府事入侍。賤臣承命出。與徐命善偕入進伏。上曰。關東綸音。卿等見之乎。存謙曰。未及見之矣。上曰。有司堂上進讀綸音。可也。有隣進讀訖。上曰。此非過語也。書此之時。心甚慘然矣。弘淳曰。辭意之惻怛。尤過於前度綸音矣。福源曰。稍實邑稍實面里。亦許停退。則似無分等之本意矣。上曰。或有分等。則雖入稍實。而亦自設賑之邑云矣。弘淳曰。只是其中尤甚面設賑矣。上曰。綸音中節材二字。以何字改之。則的知其爲參乎。福源曰。稱以節材。則參亦包在其中。恐不必改之矣。上曰。藥房蔘。何以爲之則好耶。命善曰。關東貢蔘。旣許停退。則恐有不足之慮矣。上曰。予量入節用。則豈有不足之慮乎。福源曰。進御湯劑所入。則恐不可減之矣。上曰。大妃殿進御湯劑。日煎一錢。通一歲合爲幾斤耶。命善曰。二斤餘矣。命善曰。節使之行例有所給矣。上曰。蔘若不足。則何必賜給耶。命善曰。原數二十二斤之內。除出停退之數。又除臘蔘五斤。則所餘無幾。諸般名目之出自其中者。當十分裁減矣。上曰。醫官所食。則不可減數。臘劑則閭閻之間。賴此療疾者多。其在博施之意。不可遽減。如有古無今有之名色。則減之。似好矣。命善曰。自京別貿則。似好矣。上曰。何至別貿耶。命善曰。京貢蔘價。多歸縮劣之資。稍加以蔘捧用之路。縮劣之資。則宜有他般區處之道。從當商量稟定矣。上曰。三使臣先退。上曰。右相旣先退。拜表卽令斯速行之。可也。賤臣承命出傳。上曰。太廟所用天鵞。捉取日久。未免臭傷。當室則雖不可不用。他室則或以鵞代用。則似好矣。命善曰。博詢處之則好矣。上曰。宗廟薦新諸物。前之二月所出者。六月始出。故趁節薦新。極爲窘束云矣。命善曰。近來薦新之物。全是未熟者矣。弘淳曰。魯論所稱不時不食云者。指果實之未熟者。而近來薦新之物。以眞瓜言之。僅如小指。太不成樣矣。上曰。以此事。先朝申飭。不啻丁寧。而又復如此矣。上曰。近來章疏中。間言鑄錢事。而錢荒全由於奢侈成風。器用服飾。貴賤同等。安得不然。存謙曰。近日風習。全以僭分爲事。極可悶也。上曰。箕伯狀本來到。卿等見之。可也。命聖彬讀訖。上曰。道啓及戶曹回啓。俱以循便爲主。全沒指的可否之言。如彼倚仗之臣。亦皆如此。良可歎也。非徒此事爲然。上自衮闕。下至官師相規。寂無聞焉。以至推考等事。亦皆不爲。雖不忍置斯世於無可奈何之境。而太不成說矣。弘淳曰。此在自上導率矣。上曰。求言非不欲爲之。而其末梢則反有其害矣。上曰。領相亦必以循便爲主。予每以加勉焉。存謙曰。古人糊塗之譏。加諸臣身。亦爲過濫。如臣之人。何足比數耶。因命退。諸臣以次退出。
정조 7년
癸卯十月二十四日午時。上御誠正閣。左承旨入侍時。行左承旨徐有防。假注書鄭東觀。記注官金鳳顯。記事官尹行任。以次進伏訖。上曰。右副承旨藝文提學入侍。賤臣承命出。與右副承旨林錫喆。藝文提學鄭民始偕入進伏。上曰。左承旨先退。上曰。校書館綸音諺釋。如已印出。持入。賤臣承命出傳。行任曰。春桂坊。自有均廳給代錢。每年二百八十兩零。劃送本院。而丙申以後。以春坊書籍之權付玉堂。給代錢移屬玉堂桂坊給代。自本廳仍置矣。臣等旣承春坊書籍修藏之命。則春坊給。代自今年爲始。與桂坊給代丙申以後仍置。分付均廳。照數藏置。以爲春桂坊復設時。經用之資。似好。故適因言端。敢此仰達矣。上曰。依爲之。出擧條因命退。承史以次退出。
정조 7년
癸卯十月二十四日未時。上御誠正閣。右承旨與來待諸臣入侍時。刑曹參判李亨逵。漢城右尹李崇祜。副摠管金尙集。右承旨李得臣。假注書鄭東觀。記注官金健修金鳳顯。以次進伏訖。上曰。提調已爲問議大臣。而來則入侍。賤臣承命出。與藥房提調徐有隣偕入進伏。上命尙集。讀原春道綸音。命亨逵。讀翻諺本訖。因命退。諸臣以次退出。
정조 7년
癸卯十月二十四日申時。上御誠正閣。右副承旨入侍時。右副承旨林錫喆。假注書鄭東觀。記注官金鳳顯。記事官李崑秀。以次進伏訖。上曰。綸音印出幾件乎。知入。賤臣承命出。回奏曰。七百件已爲畢役。追後二百件。今方始役云矣。上曰。政官牌招開政。賤臣承命出傳。上曰。左承旨入侍。出榻敎賤臣承命出。與左承旨徐有防偕入進伏。上曰。原春道狀啓來到。今日內草記稟處。賤臣承命出傳。上曰。政官催促。賤臣承命出傳。因命退。承史以次退出。
정조 7년
癸卯十月二十四日酉時。上御誠正閣。坐直承旨入侍時。行左承旨徐有防。假注書鄭東觀。記注官金健修金鳳顯。以次進伏訖。上曰。嶺東九邑往來。幾里乎。知入。賤臣承命出傳。瑞山溫陽兩倅望。改改入。賤臣承命出傳。未及回奏。上曰。在闕有司堂上入侍。出榻敎賤臣承命出。與吏曹參判趙時俊偕入進伏。上曰。九郡往來。當爲幾里耶。時俊曰。當爲六七百里許矣。牙山縣監望。更爲擬入。賤臣承命出傳。瑞山縣監望。更爲擬入。賤臣承命出傳。命書傳敎曰。承旨李邦榮許遞。上曰。有司堂上先退。命書傳敎曰。關東守令。如有上京者。明日來待。因命退。承史以次退出。
정조 7년
行都承旨鄭昌順坐。行左承旨徐有防內閣進。右承旨李得臣坐直。左副承旨林錫喆坐。右副承旨申思運在外。同副承旨趙興鎭坐直。注書李祖承病一員未差。假注書鄭東觀仕朴能源仕直。事變假注書崔雲翰仕。
정조 7년
趙興鎭啓曰。兵曹參判尹塾。除拜後過三日。不爲出肅。依定式推考警責。仍卽牌招。何如。傳曰。允。
정조 7년
傳于林錫喆曰。下直守令留待。
정조 7년
傳于李得臣曰。課講入侍。
정조 7년
趙興鎭啓曰。親臨春塘臺式年武科殿試時。直赴人轎子陪金世完。攔後別隊李光燁。親騎衛姜蓍周金贊白。鄕騎士朴希侑。別武士文赫龜李昌輝朴重彩李養心盧性珣朴文成李榮抵。別騎士尹龍大。別抄李守默。內禁衛金膺集。勸武軍官安致範。挾輦軍鄭弼順。標下軍裵得良金鼎大金昌郁文奉彬白尙奉郭大興。武藝別監昔敬源。兼內吹車雲萬。選武朴仁默朱光顯等。錄名單子。無緣不呈。竝依例陳試之意。敢啓。傳曰。知道。
정조 7년
兵曹堂上前望單子入之。安聖彬朴天衡落點。
정조 7년
傳于李得臣曰。左承旨與關東上京守令入侍。
정조 7년
以全羅監司狀啓。康津縣監瓜滿代擇差。催捉下送事。傳于趙興鎭曰。此時本道災邑守令。不可不拔例差送。政官牌招開政。待下批使之當日給馬下送。
정조 7년
有政。吏批。判書金鍾秀受由在外。參判趙時俊進。參議金憙受由在外。行都承旨鄭昌順進。啓曰。判書金鍾秀。參議金憙俱受由在外。小臣獨政未安。何以爲之。敢稟。傳曰。仍爲之。
정조 7년
以姜忱爲副修撰。李在簡爲司饔提調。安橚爲康津縣監。李膺擧爲崇靈殿參奉。
정조 7년
兵批。判書李𡊠進。參判尹塾未肅拜。參議安聖彬。參知朴天衡病。同副承旨趙興鎭進。以朴思儉爲忠翊將。李宗爀爲宣傳官。李東憲爲洪忠兵虞候。宣傳官李夏保。洪忠兵虞候李光沂。今加折衡。
정조 7년
傳于李得臣曰。坐直承旨與下直守令入侍。
정조 7년
傳于徐有防曰。都承旨入侍。
정조 7년
承旨前望單子入之。申思運落點。
정조 7년
以承旨房望。傳于趙興鎭曰。房仍。兵刑換房。
정조 7년
以司諫李濟萬牌不進罷職傳旨。傳于趙興鎭曰。只推。
정조 7년
趙興鎭啓曰。卽者獻納趙錫穆上疏。以縣道到院矣。旣已遞職。所當還爲下送。而係是言事。捧入之意。敢啓。傳曰。知道。
정조 7년
傳于趙興鎭曰。原春道蠲恤綸音。旣已頒布。自廟堂依綸音。逐條知委該道。使之依此擧行。擧行形止。亦令狀聞。
정조 7년
鄭昌順。以戶曹言啓曰。卽接廣興倉所報。則來十一月朔頒祿次。倉官進去于西部龍山坊領敦寧金熤所住處。則以爲負罪俟譴。蹙伏惶懍之中。不敢冒受常祿。祿牌不爲出給云。何以爲之。敢啓。傳曰。輸送。
정조 7년
趙興鎭。以兵曹言啓曰。來十一月十二月當上番騎兵二百五十名。依定式本曹點考後。仍令該曹。襦衣題給之意。敢啓。傳曰。知道。
정조 7년
趙興鎭。以兵曹言啓曰。紫門監所掌弘化門南邊月廊頹落處及北邊月廓破傷處。今已修改。晝察夜巡軍兵。本處還入直之意。敢啓。傳曰。知道。
정조 7년
趙興鎭。以訓鍊都監言啓曰。因兵曹草記。弘化門南邊月廊頹圯處及北邊月廊破傷處。今已修築。晝察夜巡軍兵。還入直處之意。敢啓。傳曰。知道。
정조 7년
趙興鎭。以御營廳言啓曰。依下敎。本廳千摠李潤謙。改差之意。敢啓。傳曰。知道。
정조 7년
趙興鎭。以成均館意啓曰。西齋色掌李羲淵。今始入來。依聖敎。塡入西上齋之意。敢啓。
정조 7년
趙興鎭。以成均館意啓曰。中學色掌尹衍相。今始入來。依聖敎。塡入東寄齋之意。敢啓。傳曰。與在京不參有異。與李羲淵不論。
정조 7년
趙興鎭。以賑恤廳意啓曰。因傳敎。校書館印役時唱準十人。書吏三人。每日粥米各一升五合式。兩日合米三斗九升。匠手五十名。每日粥米各一升式。兩日合米十斗。畢分給之意。敢啓。傳曰。知道。
정조 7년
義禁府啓目。前安岳郡守金載瓚原情云云。傳旨內辭緣。泛稱遲晩。所當請刑是白乎矣。原任閣臣。勿爲請刑。旣有受敎。議處。何如。判付啓。不往任所。則明是其弟之瞞告。不能誡飭事。豈獨囚人之擔着。然其矣地處如何。眷毗如何。而孤負至此。侮蔑至此。將何顔面。復登筵席。況旀全一齋齋任。無一人來參。而其矣弟又在此中。渠以大臣之子。閣臣之弟。無難冒犯。若有甚般所執者然。此朝家所以深惡而痛疾者是如乎。今欲更令條對。殊非自初拂拭之意。又若在外一款。渠則脫空。不可以此勒勘。卿等論理草記議處。仍爲照律。
정조 7년
義禁府啓目。楚山前前府使李基成口招云云。判付問目內辭緣。惶恐遲晩敎味白侤是白臥乎在亦。向前李基成亦。所犯罪狀。反覆嚴問。則打頰搗膝。雖已自服。此外諸條。或泛稱遲晩。復爲漫漶。究厥情狀。尤極痛駭。所當請刑是白乎矣。曾經宣傳官。勿爲請刑。旣有先朝受敎。上裁。何如。判付啓。幺磨武弁。焉敢放恣乃爾。打顋搗膝二事。初何牢諱。棍隅磨擦一款。今始直告者。其矣情狀。萬萬駭痛。外此盤問諸條。皆不分明納供。究厥所謂。尤極無狀。更良發問目捧口招爲有矣。萬一如前抵賴。嚴刑得情。斷不可已。以此添問目取招爲良如敎。
정조 7년
趙興鎭。以義禁府言啓曰。時囚罪人全載瓚原情公事判付內。論理草記議處。仍爲照律事。命下矣。金載瓚段。其弟之假稱在外。屢次瞞告之狀。未及聞知。容或無怪。而身爲近密之臣。偏蒙眷毗之恩。則其所圖報。宜倍他人。而弟兄之間。不能勉飭於平日。致有此辜負蔑法之擧。揆以義分。萬萬寒心。以此照律。罪取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十奪告身三等。犯枉法受贓外。笞杖竝收贖云矣。金載瓚。杖八十收贖。奪告身三等。放送。何如。傳曰。所照律太不襯當。論以應爲而不爲。可也。謂之不應爲而爲。不可。俄者論理議處之意。果安在哉。此草記勿施。更爲議律以入。
정조 7년
慶尙監司李秉模疏曰。伏以。臣之毛髮頂踵。孰非造化之力。而罪戾觸處滋深。聖恩隨事彌隆。萊府之罪纔勘。特仍之命旋降。旣拂拭之。又庇覆之。臣雖頑如木石。迷如豚魚。豈不願夙夜奮勵。少效涓埃之報。而昏短之識。苦難開發。粗率之性。輒多顚錯。周歲按藩。秋毫莫補。則畢竟無幸。不但人事之所必然。抑亦天理之所必至。而果然分等之啓。自速罔赦之科矣。噫。有國之政。莫重於保民。方岳之職。莫大於年分。蓋其保民之謨。必自年分而始。某邑之實。某邑之歉。某邑之視彼邑差勝。某邑之比此邑少遜。歷歷條陳。瞭如指掌。然後庶可備朝家之照燭。而臣乃說得囫圇。語無條理。三等分邑。而未免混淆其面里。直請停還。而又復違越於格例。節節顚倒。事事乖謬。臣所自爲之事。而茫不知其何爲而如此也。至若昨年停退條之便屬舊還。稍有省覺。自非難知者。而忽又看作新還。乃欲竝督。朝家德意。幾乎緣臣而不能下布。卽此一段。尤是臣死罪。雖已皇火曉告於坊曲。俾知臣之罪狀。而顧何以贖其萬一也。廟堂譴罷之請。可謂失之太寬。而此又靳允。先施問備。奉讀恩敎。且惶且感。瞻望雲天。只有涕淚之被面而已。臣之一身。固非臣有。矢心自勉者。惟在於驅策駑鈍殫竭做去。則何敢以誨責之嚴截。廟堂之論勘。作爲自引之計。而區區疾痛之呼。亦不敢不一陳。惟聖明。少垂憐焉。臣心氣昏弱。本是痼疾。雖在家間。少有事務。則往往悶塞。若在煙霧之中。而忽叨重藩。添以憂恐。當其簿書之浩汗。酬接之繁多也。未免問東而答西。前忘而後失。實無以提絜綱維。彈壓州郡。而自經春賑。瘡疣百出。負國家委寄之重。孤一路仰哺之望。俯仰慙恨。更成一疾。凡所猷爲。轉沒神精。而顧今歲値荐歉。民憂如昨。臣若强其難祛之疾。仍據蔑效之地。則臣之重陷罪辟。有不足恤。而將於國計何。生民何哉。暫時遞易。元無營邑之損。一日蹲冒。大關民國之憂。伏乞天地父母。亟削臣職。嚴勘臣罪。以幸民事。以安私分。千萬幸甚。答曰。省疏具悉。卿其勿辭察任。
정조 7년
癸卯十月二十五日辰時。上御誠正閣。課講入侍時。右承旨李得臣。同副承旨安聖彬。假注書朴能源。記注官金鳳顯。記事官李崑秀。以次進伏訖。試官徐浩修鄭志儉。率講員入。行四拜禮。上命諸講員。次次進講。姜世綸李翼晉申馥李顯道李儒修李勉兢成種仁徐瀅修李暾鄭萬始趙濟魯金啓洛沈晉賢等。各以次進前。講訖退出。上命得臣。書禁府時囚罪人金載瓚草記批答。卽令議處。又命書榻敎曰。當該承旨遞差。承旨前望單子入之。又命書榻敎曰。新除授承旨牌招察任。又命書榻敎曰。同副承旨入侍。賤臣承命出。與同副承旨趙興鎭偕入進伏。上命興鎭。書榻敎曰。留待守令入侍。賤臣承命出。與溫陽郡守李邦榮。瑞山縣監李禹鉉。牙山縣監李時淵偕入進伏。上命以次奏職姓名。邦榮進奏職姓名。上曰。溫陽聞是歉邑。今日特簡。意非偶然。須下去竭誠。無以殘邑忽之。邦榮退。禹鉉進。奏職姓名。上曰。爾無以左遷爲嫌。須各別惕念也。禹鉉退。時淵進。奏職姓名。上曰。爾之治績。予所稔知。須卽下去。悉心賙賑。務去弊瘼。可也。時淵退。上曰。左副承旨入侍。仍命退。諸臣以次退出。
정조 7년
癸卯十月二十五日午時。上御誠正閣。左承旨與關東上京守令入侍時。春川府使李時秀。行左承旨徐有防。假注書朴能源。記注官金鳳顯。記事官李崑秀。以次進伏訖。上命時秀進前問曰。本邑年事。爲尤甚乎。之次乎。時秀曰。本邑今年居之次。而統而論之。不免凶歉矣。然而若比嶺東諸郡。則爲稍優矣。上曰。嶺東今方渴急。故發送御史。歸期遲速。姑難的知。爾其將此綸音一通。馳往嶺東九郡。布告朝家賑救之意。使之安集。勿爲流散之意。慰諭窮民。可也。仍命有防。讀諭書以頒。仍下敎曰。帶去軍官。勿拘軍門將官。必勤幹人帶去。可也。時秀曰。李潤謙梁周益率去。可乎。上曰。唯。仍命有防先退。下敎曰。同副承旨入侍。趙興鎭進伏。上命書榻敎曰。在外承旨許遞。前望單子入之。又命書傳敎曰。番次苟艱。職務相妨。兵曹參議許遞。與未差之代。前望單子入之。待下批牌招察任。仍命退。諸臣以次退出。
정조 7년
癸卯十月二十五日酉時。上御誠正閣。都承旨坐直承旨與下直守令入侍時。行都承旨鄭昌順。同副承旨趙興鎭。假注書朴能源。記注官金鳳顯。記事官李崑秀。康津監縣安橚。以次進伏訖。上謂昌順曰。印刊之役。今至幾何。昌順對曰。已印爲一千四百十件矣。上曰。卿亦勞矣。命先退。命下直守令進前。安橚進。奏職姓名訖。上曰。康津今年入之次。而大抵不免歉荒。須於明日。待城門開。勿爲歷辭。卽卽下去。仍命退。諸臣以次退出。
정조 7년
行都承旨鄭昌順病。行左承旨徐有防坐。右承旨李得臣坐直。左副承旨林錫喆坐直。右副承旨未差。同副承旨趙興鎭坐。注書李祖承病一員未差。假注書鄭東觀仕朴能源仕直。事變假注書崔雲翰仕。
정조 7년
林錫喆啓曰。新除授右副承旨申思運。時在洪忠道鎭川地。斯速乘馹上來事。下諭。何如。傳曰。許遞。
정조 7년
傳于趙興鎭曰。坐直承旨入侍
정조 7년
林錫喆。以戶曹言啓曰。依傳敎。領敦寧金熤十一月朔祿俸。使該倉。輸送于西部龍山坊所住處。則以爲負犯至重。嚴誅是俟。雖有輸送之下敎。實不敢冒受。惶懍之至。尤增死罪。祿俸不爲領受云。何以爲之。敢啓。傳曰。令倉官更爲輸送。
정조 7년
林錫喆。以禁衛營言啓曰。來十一月當入番中部後司屬原春道五哨軍兵逢點實數六百五十二名。已爲點閱整齊。來十一月初一日。與內外各處入直將官軍兵等。依例替代後。舊軍放送。而來甲辰正月當上番軍。限六月停番事。前已定奪。行會矣。七月當徵番軍。臨時更爲稟旨擧行之意。敢啓。傳曰。知道。
정조 7년
林錫喆。以御營廳言啓曰。來十一月十二月兩朔應立右部左司屬洪忠左道五哨軍兵六百七十名。已爲逢點整齊矣。十一月初一日。與中部右司軍兵。替代立番後。舊軍放送之意。敢啓。傳曰。知道。
정조 7년
林錫喆。以御營廳言啓曰。來甲辰年當次本廳上番湖西軍之在尤甚邑者。限明秋停番。在之次稍實邑者。限麥秋停番。趁七月徵番事。已爲草記。蒙允矣。取考該道分等狀本。則尤甚邑。多在右道。稍實之次邑。多在左道。來頭徵召時。先以左道軍抄上。秋成後則一依元番次點送。而至於今當番尤甚邑軍退番代先立之軍。則後次上番時。消詳區別。毋至疊來之弊事。本道監兵使處。發關。申飭之意。敢啓。傳曰。知道。
정조 7년
趙興鎭。以義禁府言啓曰。時囚罪人金載瓚原情公事判付內。論理草記議處。仍爲照律事。命下矣。金載瓚段。其弟之假稱在外。屢次瞞告之狀。未及聞知。容或無怪。而身爲近密之臣。偏蒙眷毗之恩。則其所圖報。宜倍他人。而弟兄之間。不能勉飭於平日。致有此辜負蔑法之擧。揆以義分。萬萬寒心。以此照律。罪取考律文。則大明律制書有違條有曰。凡奉制書。有所施行。而違者杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖云矣。金載瓚。杖一百收贖。告身盡行追奪。放送。何如。傳曰。旣無制書有違之罪。則斷以此律。殊不襯當。瞞告與不敎二事。渠在任所。未必以此爲罪。如欲以判付辭意照律。豈無可照之律乎。考之斷例。必有本條別有罪名條。卿等何不審閱乎。此囚謂以本罪重。而犯時不知。可也。此草記勿施。更爲詳考。卽爲草記。可也。
정조 7년
趙興鎭。以義禁府言啓曰。時囚罪人金載瓚照律草記批旨內。旣無制書有違之罪。則斷以此律。殊不襯當。瞞告與不敎二事。渠在任所。未必以此爲罪。必欲以判付辭意照律。豈無可照之律乎。考之斷例。必有本條別有罪名條。卿等何不審閱乎。此囚謂以本罪重。而犯時不知。可也。此草記勿施。更爲詳考。卽爲草記事。命下矣。遍考律文。則無相當可照之律。而只名例。有曰本條自有罪名。與名例罪不同者。依本條科斷。其本應罪重。而犯時不知者。依凡人論云矣。今此載瓚。其弟假稱在外。係是詐不以實。而載瓚旣在任所。犯時不知。則不可直斷以私律。以詐不以實公罪。杖一百徒三年。收贖放送。何如。傳曰。允。如有功議。各減一等。
정조 7년
趙興鎭。以義禁府言啓曰。時囚罪人金載瓚。以詐不以實公律。杖一百徒三年收贖放送事。草記批旨內。如有功議。各減一等事。命下矣。金載瓚九代祖詮。靖國功臣。延興府院君六寸親云。功議各減一等。杖八十徒二年。收贖放送之意。敢啓。傳曰。知道。
정조 7년
癸卯十月二十六日午時。上御誠正閣。左承旨同副承旨入侍時。檢校直閣徐龍輔。行左承旨徐有防。同副承旨趙興鎭。假注書朴能源。記事官李崑秀尹行任。以次進伏訖。上命興鎭。書傳敎曰。聞有實病。雖已踏下。瞰其右位之俱不在館。任意移去。新進規避之習。不可長也。前注書尹行任敍用。令該曹口傳還付翰林。牌招入直。興鎭曰。啓覆日字。今已擇入。而臣取考本院謄錄。則在前歉荒之時。多有退行之例。蓋其簿書期會之時。京外擧行之際。貽弊多端故也。今當災年。不可循例擧行。故敢此仰達矣。上曰。然則退行。可也。出擧條仍命退。諸臣以次退出。
정조 7년
癸卯十月二十六日酉時。上御誠正閣。坐直承旨入侍時。左副承旨林錫喆。假注書朴能源。記事官李崑秀尹行任。以次進伏訖。上命柑子輸來時。所過列邑。錄入。賤臣承命出。問司饔院隷。以本院無謄錄不得書入之意。回奏。上命嶺東綸音紙尾草。持入。賤臣承命捧入。又命往內閣。使檢校直閣徐龍輔。正書綸音一通。使出正書朝報以入。可也。上命退。諸臣以次退出。
정조 7년
行都承旨鄭昌順坐。行左承旨徐有防坐直。右承旨李得臣坐。左副承旨林錫喆坐。右副承旨未差。同副承旨趙興鎭坐直。注書李祖承病一員未差。假注書鄭東觀仕朴能源仕直。事變假注書崔雲翰仕。
정조 7년
徐有防啓曰。明日常參經筵。取稟。傳曰。停。
정조 7년
以來初一日。輪對。取稟。傳于趙興鎭曰。爲之。
정조 7년
傳于趙興鎭曰。在外戶曹參判許遞。
정조 7년
戶曹參判前望單子入之。李憲默落點。
정조 7년
趙興鎭。以備邊司言啓曰。今日唱榜時。文科榜目。不卽待令。文武科賜花。亦不準數待令。以致擧行之遲滯。事極駭然。禮曹堂上。從重推考。當該郞廳及禮賓寺內資寺當該官員。竝拿問嚴處。下吏令攸司。從重科治。何如。傳曰。允。唱榜時榜目。不爲待令。則何以唱名放榜乎。榜目事體。尤有別於紅榜。此前所未聞之擧。該堂一竝罷職。提調不能檢飭。亦不可無罪。竝遞差。可也。
정조 7년
鄭昌順啓曰。今日放榜時所唱禮曹榜目。不爲待令。以致屢度催促。殿庭唱第。何等重大。而該曹擧行。萬萬駭然。當該郞廳。所當重勘。而本院請推之外。無他可施之罰。何以爲之。敢稟。傳曰。備局草記。已下敎矣。
정조 7년
禮曹判書前望單子入之。金魯鎭落點。
정조 7년
趙興鎭啓曰。今日雜科覆試。當爲開場。禮曹堂上未差之代。今日政差出。待下批牌招。以爲進去之地。何如。傳曰。允。
정조 7년
有政。吏批。判書金鍾秀受由在外。參判趙時俊進。參議金憙受由在外。行都承旨鄭昌順進。啓曰。判書金鍾秀。參議金憙俱受由在外。小臣獨政未安。何以爲之。敢稟。傳曰。仍爲之。以權以綱爲校理。尹守默爲監察。宋文載爲同經筵。徐晦修爲禮曹參判。金峙默爲禮曹參議。
정조 7년
兵批。判書李𡊠病。參判尹塾未肅拜。參議安聖彬入直進。參知朴天衡病。同副承旨趙興鎭進。副護軍閔永喆。副司直申思運洪秉纘竝單付。
정조 7년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而式年文武科放榜相値。不得爲之之意。敢啓。傳曰。知道。
정조 7년
趙興鎭。以禮曹言啓曰。卽接明陵別檢所報。則來十一月初一日行本陵告由祭享時。兩官當爲備員。而參奉李匡呂。身病猝重。不得進參。卽速變通云。參奉李匡呂今姑改差。其代卽令該曹口傳差出。以爲備員將事之地。何如。傳曰。允。
정조 7년
鄭昌順啓曰。卽者吏曹假郞廳來言。明陵參奉口傳差出事。命下。而判書金鍾秀在外。次堂例不得擧行云。何以爲之。敢稟。傳曰。令次堂擧行。
정조 7년
吏曹口傳政事。以朴喆源爲明陵參奉。
정조 7년
傳于鄭昌順曰。雜科覆試。禮堂備三員擧行。係是定式。禮判交龜。然後可以出肅。江華留守未差之代。待開門議薦。
정조 7년
徐有防。以弘文館言啓曰。新除授副修撰姜忱。時在洪忠道溫陽地。經筵入番事緊。請斯速乘馹上來事。下諭。傳曰。依啓。
정조 7년
鄭昌順。以內醫院意啓曰。年例各殿進上臘藥所用牛黃一百部三分八里五毫。麝香二百三部九里七毫。依例竝令戶曹宣惠廳進排。而丙申新定式加進上牛黃二十二部三分。以本院春秋兩等元貢中。取用。何如。傳曰。允。
정조 7년
趙興鎭。以兵曹言啓曰。依傳敎。近仗軍士結束色書吏等。嚴棍査問。則渠等所告內。今番唱榜時。進善門及殿門內雜人切嚴禁。故東西奔走之際。賜花閪失。實得耳聞目覩。渠等亦無一介取去之事。嚴問之下。豈敢一毫欺隱爲供。故屢度盤問。終不直告。所當更爲棍問。而旣有取招以入之命。爲先捧供以入之意。敢啓。傳曰。九十朶御花入庭後。不足之數如是夥然。如非曹屬之奪取。必是庭內之消融。禁喧吏卒。不能詳察摘發。亦非本曹之責乎。卿如是漫漶草記者。殊甚未安。卿則從重推考。行首色吏。如已決棍。分揀。行首近仗軍士。決棍十五度。其餘吏卒。特從寬典。姑竝放送。卿亦退去。可也。
정조 7년
趙興鎭。以兵曹言啓曰。依下敎。行首近仗軍士朴龍大。決棍十五度。行首色吏。旣已決棍。分揀。其餘吏卒。竝放送之意。敢啓。傳曰。知道。
정조 7년
趙興鎭。以刑曹言啓曰。設令見失。後弊所關。不可仍置。設吏出付攸司。從重科罪後。草記事。命下矣。取考律文。則大明律制書有違條有曰。凡奉制書。有所施行而違者。杖一百。當該禮賓寺書員朴昌國。內資寺書員韓聖龍等。竝依此律。各決杖一百後。放送之意。敢啓。傳曰。知道。
정조 7년
趙興鎭。以右邊捕盜廳言啓曰。本廳譏察軍官金嶸所告內。京居人姜遇復爲名漢。行止殊常。故執捉搜家。則有僞造樟標僞造印跡。執贓捉來云。究問其僞造情節。則所供內。渠於政院引陪代立時。每當都政及科試出榜之日。持政目與皮封。先往於外任及參榜之家。則例有得食錢兩之事矣。上年見汰之後。不得出入闕門。故今此僞造樟標。專出於政事時及出榜日。出入禁門之計。僞造印跡事。假作御營大將行下。以升頭塗朱踏之。以作印樣。此外無他情節云。多般嚴覈。所供如一。僞造印跡。已是死罪。而況且僞造樟標者。尤萬萬凶獰。自本廳別無更覈之端。移送秋曹。依律勘處。何如。傳曰。允。
정조 7년
戶曹參判柳義養疏曰。伏以。臣猥膺副价之命。行將出疆矣。瞻望象魏。不勝耿結之忱。臣所叨之職。不可仍帶往返。乞令該曹。照例遞改。以存公格。千萬幸甚。答曰。省疏具悉。疏辭下該曹稟處。
정조 7년
都摠管黃仁點疏曰。伏以。臣猥膺使命。昨已辭陛。瞻望象魏。魂夢耿結。仍伏念。臣所帶宿衛之職。有不容一刻虛縻。玆因縣道。援例陳籲。伏乞聖明。亟命該曹。照法遞改。不勝幸甚。答曰。省疏具悉。疏辭下該曹稟處。
정조 7년
癸卯十月二十七日辰時。上御誠正閣。軍士房承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上曰。左承旨入侍。賤臣承命出。與行左承旨徐有防偕入進伏。有防曰。咨文中若有御諱。則本院不敢以司謁入啓。而必請承傳色奉入。蓋是重事體之道。至於備邊司。則回公時。混同竝置於文書中者。事體極爲未安。臣意則此後咨文啓下後。自政院招致承文院官員。使之陪進奉安後。謄出一本。送于備邊司。以爲回公之地。實合事宜。故敢此仰達矣。上曰。依爲之。出擧條有防曰。臣於待罪松留時。依聖敎。林曺孟三太學生。建祠妥靈於本府泮宮之傍矣。祠屋畢役之後。固當一遵啓聖祠及杜門洞碑閣時監董人加資之例。狀請。以竢處分。而緣臣遞歸。未及登聞矣。此是因特敎奉行之事。而又係朝家應施之典。則因循抛置。亦涉未安。故今因言端。敢此仰達矣。上曰。依前例爲之。可也。出擧條有防曰。松都三學生祠屋。旣已畢役矣。宣額一節。依古例令藝文館。備三望受點後。書寫官啓下書出。使禮郞。齎去鐫揭。何如。上曰。依爲之。禮郞往來有弊。下送于留守處。使之擧行。可也。出擧條上命退。諸臣以次退出。
정조 7년
癸卯十月二十七日午時。上御誠正閣。軍士房承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上命書傳敎曰。近來承宣輩。一切院事。惟以推諉爲事。至於擇日啓辭事。批答書出事而駭然極矣。皆由遞易無常。不欲留意修擧之致。承旨見窠。今日政勿爲差出。使各專意職務。無得如前規避。又命書榻敎曰。禮曹判書戶曹參判前望單子入之。又命書榻敎曰。政官牌招開政。又命書榻敎曰。左承旨入侍。又命該寺提調遞差傳敎。勿爲頒布。仍命退。諸臣以次退出。
정조 7년
癸卯十月二十七日酉時。上御誠正閣。坐直承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上曰。兼春秋入侍。金健修進伏。上曰。左承旨入侍。健修承命出。與行左承旨徐有防偕入。上曰。明日當御宣政殿。召見文武新恩。侍衛以內入直磨鍊。兵判進參。可也。上命書傳敎曰。大臣備局有司堂上北道句管堂上。明朝使之來待。仍命退。諸臣以次退出。
정조 7년
行都承旨鄭昌順坐。行左承旨徐有防坐。右承旨李得臣坐直。左副承旨林錫喆坐直。右副承旨未差。同副承旨趙興鎭坐。注書李祖承病一員未差。假注書鄭東觀仕朴能源仕直。事變假注書權訪在外。
정조 7년
徐有防啓曰。明日經筵。取稟。傳曰。停。
정조 7년
傳于鄭昌順曰。新恩入侍。
정조 7년
鄭昌順啓曰。領議政鄭存謙。右議政李福源。備局有司堂上金華鎭徐有隣徐浩修趙時俊。北道句管堂上徐有防。依下敎來待矣。傳曰。入侍。
정조 7년
備邊司薦望。以鄭志儉爲江華留守。
정조 7년
傳于鄭昌順曰。政官牌招開政。江華留守下批。
정조 7년
傳于鄭昌順曰。江華留守。待下批。當日辭朝。禮判待交龜牌招。
정조 7년
有政。吏批。判書金鍾秀受由在外。參判趙時俊進。參議金憙受由在外。行都承旨鄭昌順進。啓曰。判書金鍾秀。參議金憙俱受由在外。小臣獨政未安。何以爲之。敢稟。傳曰。仍爲之。以具善復爲判義禁。金魯鎭爲知經筵。嚴璹爲同義禁。鄭好仁爲內資提調。江華留守單鄭志儉。知義禁單嚴璹。
정조 7년
再政。以金鯉吉爲洪忠都事。李鳳舒爲全羅都事。金星甲爲黃海都事。權心彦爲原春都事。金龍顯爲咸鏡都事。金聲應爲平安都事。三政。以李松心爲直講。宋龍億爲章陵令。鄭篆爲懿陵令。申爲社稷令。宋煥德爲監察。李載徽爲宗簿主簿。姜德恒朴昌朝趙錫虎韓珩一宋鎭運爲典籍。
정조 7년
兵批。判書李𡊠進。參判尹塾未肅拜。參議安聖彬病。參知朴天衡病。同副承旨趙興鎭進。副司直柳義養單付。
정조 7년
崔雲翰汰去。代以李敬五爲事變假注書。
정조 7년
李敬五在外。代以權訪爲事變假注書。
정조 7년
備忘記。江華留守鄭志儉下直。長弓一張。長箭一浮賜給。